<classify> NA TIGANYA VINCENT WAKULIMA 4,268 wilayani Urambo wamejiandikisha kulima pamba katika msimu wa kilimo unatarajia kuanza wakati wowote mwezi huu. Kauli hiyo ilitolewa Mkuu wa Wilaya ya Urambo Angelina Kwingwa wakati akitoa taarifa ya maandalizi ya kilimo hicho kwa Mkuu wa Mkoa wa Tabora Aggrey. RC anazungukia vijiji mbalimbali vinavyolima pamba kwa ajili ya kutoa elimu juu ya kilimo bora. Alisema wakulima hao wanatoka kata 15 katika vijiji 49 wamekisia kuvuna zaidi tani 2000 za pamba. Kwingwa alisema maandalizi yanakwenda vizuri na wanatarajia kupata tani 31.2 za mbegu zisizokuwa na manyoya zilizopendekezwa na Bodi ya Pamba, kwa ajili ya kusambaza kwa wakulima. Naye RC Mwanri aliwaonya wakulima na wafanyabiashara kutoingiza mbegu za manyoya ambazo zimepigwa marufuku na kuongeza kuwa mkulima atakayepanda mbegu hizo atalazimika kuzingoa. Hapa mbegu tutakayopanda ni UKM08 na siyo nyingine ...nikikuta mtu amepanda mbegu iliyopigwa marufuku ya manyoa nitavuruga shamba lake na kuwachukulia hatua watu watakaobainika kuingiza mbegu hiyo, alisisitiza Mwanri. Alisema wakulima wanatakiwa kuzingatia ushauri wa kitaalamu ikiwamo umbali kutoka shimo moja hadi jingine na mstari moja hadi mwingine waweze kuwa na idadi ya miche inayotakiwa ambayo ni 20,000 hadi 22,000 katika ekari moja. Mwanri alisema idadi hiyo itawawezesha wakulima kupata kilo kuanzia 1000 hadi 1200 kwa ekari moja ikiwa ni zaidi ya zile walizokuwa wakipata za kilo 250 hadi kilo 300 walipokuwa wakilima bila kutumia utaalamu na mbegu bora. Alisema mtu yeyote atakayetaka kulima zao hilo ni vema akazingatia sheria na taratibu zinazoongoza zao hilo asije akajikuta katika matatizo ya kushitakiwa. Mkuu wa Mkoa wa Tabora yuko katika ziara maalumu ya kutembelea maeneo yote yanayolima zao la pamba kutoka wilaya za igunga, Nzega, Uyui, Kaliua na Urambo kwa lengo la kuwahamasisha watu washiriki kilimo hicho na vile vile kutoa elimu juu ya kilimo bora kitakacho wasaidia kuzalisha mazao mengi na ya ziada.  <topic>: kitaifa 